
1. Rusia – reacţii interne la restructurarea administrativă promovată de preşedintele Vladimir Putin

Preşedintele Rusiei, Vladimir Putin, a semnat recent un decret prin care teritoriul Federaţiei Ruse este împărţit în şapte regiuni federale. Vladimir Putin va numi un reprezentant prezidenţial pentru fiecare din aceste regiuni, în atribuţiile căruia intră obligaţia de a asigura îndeplinirea de către acestea a hotărârilor luate de organele federale. Decretul vizează “creşterea eficienţei activităţii federale în regiuni şi va da preşedintelui posibilitatea să-şi exercite prerogativele constituţionale”.

Conform analiştilor politici, fostul preşedinte al Rusiei Boris Elţin şi-a început mandatul prezidenţial adresându-le conducătorilor regiunilor federaţiei chemarea de a-şi “lua” atâta suveranitate câtă pot. Vladimir Putin se adresează, la rândul său, regiunilor Rusiei, menţionând că “fiecare subiect al Federaţiei Ruse va avea atâta suveranitate câtă prevede Constituţia”. În acest fel ar trebui interpretate, după opiniile acestora, decretele prezidenţiale semnate de noul şef al statului rus în primele zile după învestitură şi care se referă la relaţiile dintre o serie de regiuni ale Federaţiei şi autoritatea centrală. Este vorba în primul rând de propunerea adresată de Vladimir Putin parlamentarilor din Başkorstan, cărora li se cere să modifice Constituţia Republicii în concordanţă cu Legea fundamentală a statului rus şi cu legislaţia federală.

Vladimir Putin va înainta în curând Dumei de Stat o serie de proiecte de lege menite să întărească puterea centrală. Între acestea se numără propunerea ca Duma să amendeze legea privind principiile generale de organizare a organelor legislative şi executive ale regiunilor Federaţiei.

Preşedintele are pe masa de lucru 15 decrete legate de acte legislative ale unor regiuni ale Federaţiei. După aprecierile unor experţi ai departamentului juridic al preşedinţiei statului rus, aproape o treime din legile subiecţilor Federaţiei Ruse contravin legislaţiei federale. Conducătorii acestor regiuni nu ar dori, bineînţeles, să-şi limiteze propriile posibilităţi şi prerogative. În prezent, experţii politici nu pot aprecia dacă conflictul de interese dintre centru şi regiuni, inevitabil în acest moment, se va transforma într-o opoziţie deschisă. Conform opiniilor acestora este însă foarte puţin probabil că “scenariul cecen” s-ar putea repeta cu implicarea altor regiuni ale Federaţiei, fiind greu de presupus că lucrurile vor ajunge atât de departe. Pe de altă parte însă, este de aşteptat că actualul conflict de interese va sta, în următoarele luni, la baza multor evenimente şi mişcări politice.

Potrivit departamentului juridic al preşedinţiei, în prezent constituţiile tuturor republicilor care intră în componenţa Federaţiei Ruse, cu excepţia Udmurtiei, “nu corespund întru totul Constituţiei Rusiei”. 

*

“Preşedintele Vladimir Putin va fi acela care va lua toate deciziile esenţiale în Rusia, atât în problemele politice, cât şi în cele economice, el nelăsându-i primului-ministru decât un rol secundar”, a afirmat într-un interviu fostul premier rus Serghei Kirienko. 

“Este absolut clar că, de acum înainte, preşedintele va fi cel care va lua toate deciziile-cheie, inclusiv în domeniul economic. Este o modificare a sistemului de împărţire a puterii ce a existat pe vremea preşedintelui Boris Elţîn”, a mai declarat Serghei Kirienko. Fostul premier, care a avut o întrevedere în cursul săptămânii trecute cu preşedintele Vladimir Putin, a subliniat că o dovadă clară a dorinţei preşedintelui de a prelua integral pârghiile puterii în stat o constituie şi decretul emis ce priveşte restructurarea administrativă a Rusiei, prin crearea a şapte super-regiuni, ce vor fi conduse de guvernatori numiţi direct de către Vladimir Putin. “În aceste condiţii, numirea unui nou şef de guvern, în persoana economistului Mihail Kasianov, nu mai are prea mare importanţă”, a adăugat Serghei Kirienko.

Actualul primar al Moscovei, Iuri Lujkov, s-a pronunţat în favoarea deciziei preşedintelui Vladimir Putin. “Este o structură absolut necesară şi firească de gestiune a statului”, a declarat Iuri Lujkov în cadrul unei conferinţe de presă, comentând decizia şefului statului rus de a împărţi cele 89 de regiuni ruse în şapte mari regiuni administrative supervizate de reprezentanţii speciali ai Kremlinului. 

Primarul Moscovei a afirmat că a făcut cu trei ani în urmă o propunere similară, generând o opoziţie puternică din partea guvernatorilor, adăugând că “Este foarte important să se acorde gestionarilor regiunilor federale puteri sporite, pentru ca guvernatorii să-şi reglementeze problemele în regiuni şi nu să se adreseze direct guvernului”.

*

Presa rusă despre noua împărţire administrativă a Federaţiei Ruse 

Presa rusă, care monitorizează acţiunile ce se derulează la Moscova, apreciază că cele şapte “super-regiuni” create prin decret de preşedintele Vladimir Putin corespund cu exactitate zonelor militare în care este împărţită Rusia.

Noile “super-regiuni” reiau “schema obişnuită a circumscripţiilor militare”, notează cotidianul liberal Segodnia. “Conducerea politică a Rusiei va fi asigurată potrivit pricipiilor armatei”, titrează, la rândul său, cotidianul Vremia.

Oraşele în care se află statele-majore ale circumscripţiilor militare vor deveni centrele de reşedinţă ale noilor zone în care este împărţită ţara, cu excepţia localităţilor Samara şi Cita, notează Izvestia. Pentru aceste două regiuni (de pe Volga şi din Siberia), capitalele vor fi Nijni-Novgorod şi Novosibirsk. Pentru cotidianul Segodnia aceasta semnifică faptul că “forţele de ordine şi structurile economice şi financiare vor fi subordonate Kremlinului”. Se consideră totodată, că “pârghiile puterii federale vor fi concentrate în mâinile a şapte funcţionari investiţi cu super-puteri şi a căror influenţă o va depăşi pe cea a guvernatorilor”.

“Administraţia prezidenţială a găsit un mijloc de schimbare a organizării federale a Rusiei fără a modifica Constituţia: guvernatorii vor fi în continuare aleşi, dar rolul lor va fi considerabil redus”, scrie, la rândul său, Vremia. Potrivit acestei publicaţii, “acţiunile ferme ale preşedintelui rus demonstrează intenţia sa de a constrânge regiunile Rusiei să trăiască potrivit legilor federale”.

“La depunerea jurământului, la 7 mai, preşedintele Putin a spus că Rusia are nevoie de stabilitate, iar la 13 mai a oprit întregul sistem de gestionare a ţării. Se poate spune că reformele au început”, relevă cotidianul Izvestia. “Scopul este de a restabili o putere executivă verticală reducând independenţa conducătorilor regionali şi numărul subiecţilor Federaţiei”. 

Presa rusă a afirmat, pe tot parcursul săptămânii trecute, că propunerile preşedintelui Vladimir Putin de reformă a organizării administrative sunt “revoluţionare”, dar a avertizat că există pericolul ca puterea să devină autoritară. 

Putin a propus ca guvernatorii regiunilor să nu mai fie membri ai Consiliului Federaţiei şi ca guvernatorii care încalcă legislaţia federală să poată fi demişi de către guvernul de la Moscova. 

“Este o reformă revoluţionară a sistemului de exercitare a puterii în Rusia”, afirmă cotidianul de opoziţie “Segodnia”. “Guvernatorii, în prezent politicieni de importanţă naţională, se vor transforma în administratori regionali sub autoritatea responsabililor federali”. 

Cotidianele “Vremia” şi “Kommersant” subliniază şi ele faptul că guvernatorii nu vor mai beneficia de imunitate parlamentară, aceasta fiind “una dintre principalele garanţii” ale statutului lor de senatori. “Zdrobiţi de presiunea pe care a exercitat-o Putin, guvernatorii, practic, nu au rezistat”, adaugă “Segodnia”, avertizând, totodată, că există pericolul ca Rusia să se transforme într-un “stat unitar sau, mai rău, într-o unitate militară”. 

“Toate forţele politice, de la guvernatori la militari, s-au pus la dispoziţia dumneavoastră, dar nu se aşteptau să fie nevoiţi să meargă atât de repede”, scrie, ironic, “Izvestia”. 

 

2. Concepţia lui Joschka Fischer privind o Europă federală 

şi reacţii la aceasta 

Ministrul german de externe, Joschka Fischer, şi-a făcut cunoscută o viziune controversată privind o Europă federală, condusă de un nucleu de state angajate, în frunte cu Germania şi Franţa.

Într-un discurs ţinut la Universitatea Humboldt, din Berlin, Fischer a declarat că relaţiile mai strânse de cooperare vor duce la o Constituţie europeană şi, eventual, la un stat federal european.

Ministrul de externe german a sugerat înfiinţarea unei Federaţii Europene, având o constituţie şi un guvern propriu, precum şi un preşedinte ales prin sufragiu universal şi un parlament constituit din două camere: una formată din deputaţi aleşi direct din cadrul parlamentelor naţionale şi o a doua, formată din reprezentanţi numiţi în funcţie de numărul locuitorilor fiecărei ţări.

El a precizat că este conştient că viziunea sa, prezentată în nume personal şi nu ca linie politică guvernamentală, ar putea declanşa un val de “euroscepticism” în massmedia, mai ales din Marea Britanie, dar a adăugat că ideile sale sunt o viziune pe termen lung de care nimeni nu trebuie să se teamă. “Problemele secolului XXI nu pot fi rezolvate cu temeri şi soluţii adecvate secolelor XIX şi XX”, a apreciat el.

Fischer afirmă ca o Europă federală nu va însemna sfârşitul statului naţional, susţinând că trebuie dezvoltat un model care recunoaşte importanţa tradiţiilor naţionale.

“Spun aceasta cu gândul la prietenii noştri din Marea Britanie, pentru că ştiu cât de iritant pentru mulţi britanici este cuvântul “federaţie”. Dar nu pot găsi nici un alt cuvânt. El nu trebuie să irite pe nimeni”.

Dacă majoritatea statelor membre în UE nu sunt de acord cu înfiinţarea unei Federaţii Europene, a mai spus Fischer, atunci un grup mai restrâns de state eurofile - cu Franţa şi Germania în frunte - ar putea să deschidă calea.

Fischer a mai afirmat că primul pas în direcţia unei Europe federale ar fi întărirea cooperării între acele state care au adoptat deja moneda unică, euro, mai ales în domeniul politicii economice, mediului, combaterii criminalităţii, imigraţiei şi azilului şi politicii externe şi de securitate.

Relaţia franco-germană este în mod tradiţional motorul blocului occidental, dar, în ultimii ani, a funcţionat mai puţin eficient, Franţa fiind acum percepută ca mai pragmatică şi dornică să implementeze reforma UE.

Fischer a mai declarat că şi Berlinul doreşte să vadă implementate de urgenţă reformele interne necesare, în scopul accelerării procesului de admitere a celor 13 state candidate din centrul şi estul Europei, precizând că extinderea este în interesul naţional al Germaniei, iar Berlinul trebuie să continue să pledeze în favoarea admiterii accelerate a noilor membri.

Fischer a afirmat că eforturile sale de promovare a unei Europe federale sunt totuşi limitate la domeniile de securitate şi monetar, toate celelalte decizii rămânând sub jurisdicţia guvernelor naţionale.

“Europa trebuie să-şi exercite suveranitatea în ce priveşte politica internă de securitate, cea externă şi monetară, şi numai asupra acelor chestiuni care pot fi reglementate la nivei european”, a ţinut să precizeze ministrul german de externe.

El a spus că preconizează apariţia unui guvern UE, rezultat în urma dezvoltării actualei Comisii. “Pe termen mai lung, el va trebui să funcţioneze pe baze permanente, nu să se întrunească ad-hoc, numai din când în când”.

Fischer a subliniat că a dorit să prezinte necesitatea strângerii relaţiilor de cooperare în cadrul UE care să “completeze idealul măreţ al lui Robert Schuman privind constituirea unei federaţii europene”.

Ministrul german a ţinut să precizeze că, deşi viziunea sa presupune o nouă Constituţie şi alegeri directe pentru un guvern european, o Europă federală nu ar însemna totuşi abandonarea statului naţional. 

Conform propunerilor sale, Europa urmează să se concentreze pe viitor asupra unor probleme esenţiale, cum ar fi securitatea internaţională şi externă şi politica monetară, lăsând toate celelalte domenii pe seama parlamentelor naţionale.

“În scopul demarării Uniunii Europene în această direcţie se poate forma o avangardă a statelor ferm angajate pe calea integrării”, a declarat Joschka Fischer. 

Totodată, el a propus, între altele, şi o mai solidă ancorare a parlamentelor naţionale la nivel european. Această idee, fezabilă prin includerea în forul legislativ european a deputaţilor aleşi la nivel naţional, s-ar materializa prin desfiinţarea actualului Parlament de la Strasbourg. Joschka Fischer a calificat acest proiect drept “parlamentizarea deplină a Europei”, ca replică la virtuala extindere, la aproape 30 de state, a Uniunii Europene.

*

La discursul lui Joschka Fischer s-au înregistrat reacţii dintre cele mai diverse, mergând de la aprobarea franceză şi belgiană şi până la scepticismul critic al Marii Britanii.

Şeful diplomaţiei franceze, Hubert Vedrine, a calificat contribuţia omologului său german la dezbaterea asupra viitorului Europei drept cea mai ambiţioasă. Ministrul francez de externe a subliniat că ţara sa, care va prelua peste câteva săptămâni conducerea Uniunii Europene, doreşte nu numai să amelioreze cooperarea pragmatică în câteva domenii concrete ale partenerilor europeni, ci să promoveze însăşi integrarea lor politică. 

Hubert Vedrine a evidenţiat concordanţa de vederi cu omologul său german în ceea ce priveşte refacerea importanţei centrale ce revine aşa numitului motor germano-francez în politica unificării continentale. Hubert Vedrine a relevat, pe de altă parte, că Joschka Fischer nu şi-a avansat sugestiile în calitatea sa de membru al executivului german, astfel încât propunerile sale nu figurează pe agenda Conferinţei Interguvernamentale a Uniunii Europene. Cu toate acestea, potrivit ministrului francez de externe, iniţiativa lui Joschka Fischer este de natură să contribuie la progresul meditaţiilor pe termen lung asupra viitorului Europei. 

Purtătorul de cuvânt al Ministerului francez de Externe, Francois Rivasseau, declară că ideile lui Fischer şi dialogul sunt legitime, dar ele preiau ideile franceze, accentul fiind pus de Paris pe reforma instituţională în timpul cât Franţa va deţine preşedinţia UE.

*

La Londra s-a evidenţiat că Joschka Fischer a inaugurat “o dezbatere importantă”. Un purtător de cuvânt al guvernului laburist condus de Tony Blair a declarat că Marea Britanie respinge opinia lui Joschka Fischer cu privire la crearea unui grup de ţări de avangardă. Acesta a avertizat că o astfel de viziune ar putea duce la o Europă “în două viteze” care nu este de dorit, adăugând că “piaţa unică nu ar fi fost niciodată realizată fără o abordare la unison”.

“Fischer a readus în mod spectaculos în discuţie problema suprastatului european”, a afirmat Francis Maude, purtător de cuvânt pentru afacerile externe al Cabinetului într-o declaraţie dată publicităţii la Londra. ”Nu acest lucru doreşte Marea Britanie şi nu este ceea ce Europa are nevoie”.

Partidul Conservator din Marea Britanie a declarat deja că aceste comentarii dovedesc că vasta majoritate a politicienilor din vestul continental al Europei se pronunţă în favoarea unei uniuni politice depline.

*

Ministrul finlandez de externe Erkki Toumioja, a declarat că ţara sa refuză divizarea Europei în grupuri diverse de state, ceea ce nu împiedică însă încheierea unor acorduri pragmatice, de felul celui de la Schengen, cu privire la circulaţia persoanelor.

*

Ministrul de externe al Belgiei, Louis Michel, şi-a manifestat satisfacţia cu privire la propunerile şefului diplomaţiei germane, anunţând că-i va adresa lui Joschka Fischer o invitaţie să-şi expună proiectul la Bruxelles.

*

Pe plan intern german, s-au înregistrat reacţii dintre cele mai diverse. În numele opoziţiei creştin-democrate, preşedintele UCD, Angela Merkel, a calificat propunerile avansate de Joschka Fischer ca fiind prea teoretice, declarând: “Avem nevoie pe moment, în Europa, de mai multă concreteţe şi de mai puţine viziuni”.

Expertul în probleme de politică externă al Partidului Social-Democrat, Guenter Gloser, a calificat propunerile lui Joschka Fischer drept o contribuţie novatoare, avertizând, totodată, împotriva formării de cluburi europene exclusiviste.

Şi euroscepticii din opoziţia conservatoare din Germania, Uniunea Creştin Democrată, consideră, la rândul lor, că Fischer a mers prea departe. “Europa a ajuns într-un punct în care prerogativele sunt retrocedate statelor şi regiunilor”, a subliniat secretarul general al UCD, Thomas Goppel. “Fischer ignoră ideea de Europa”.

*

Ministrul spaniol de Externe, Josep Pique, consideră “pozitive” propunerile omologului său german, Joschka Fischer, vizând crearea unei Federaţii europene înzestrate cu un guvern propriu. 

“Tot ceea ce intră în procesul de reflecţie colectivă cu privire la Uniunea Europeană trebuie să se bucure de o primire favorabilă”, a declarat Josep Pique, care a sosit la Bruxelles, unde îi însoţeşte pe suveranii spanioli, regele Juan Carlos şi regina Sofia, aflaţi într-o vizită de stat de patru zile în Belgia. 

“Spania este prezentă şi a fost întotdeauna prezentă în acest tip de iniţiative”, a adăugat noul şef al diplomaţiei spaniole. 

*

Ungaria împărtăşeşte ideile ministrului german al Afacerilor Externe, Joschka Fischer, privind constituirea unei viitoare Federaţii Europene, dar consideră esenţială realizarea primei etape a extinderii UE. 

Purtătorul de cuvânt al Ministerului ungar de Externe, Gabor Horvath a declarat că “Ministrul Afacerilor Externe ungar, Janos Martonyi, are în mai multe domenii concepţii similare sau identice cu ministrul german de Externe privind viitorului Europei”.

“În calitate de viitor membru al Uniunii Europene, Ungaria este interesată de consolidarea pe viitor a integrării europene şi consideră important să se înceapă să se reflecteze la dezvoltarea pe termen lung a Uniunii”, a adăugat Horvath. 

Joschka Fischer a preconizat constituirea unei Federaţii Europene prevăzute cu o Constituţie, un Guvern şi un Parlament proprii, care să permită continuarea extinderii spre est a Uniunii Europene, lucru care, în opinia lui, este indispensabil pentru pacea în Europa.

Ungaria, care face parte din primul val de ţări candidate la aderarea la UE, alături de Cehia, Polonia, Estonia, Slovenia şi Cipru, consideră că Uniunea Europeană “trebuie să se concentreze mai întîi asupra propriilor sale reforme instituţionale”.

Planurile de viitor nu tebuie să “suprime realismul necesar pentru rezolvarea obiectivelor immediate”, printre care se numără şi integrarea primelor ţări candidate, a continuat purtătorul de cuvânt al Ministerului ungar de Externe, adăugând: “Nu vom putea reflecta eficient asupra avantajelor şi dezavantajelor unei Uniuni Europene cu 30 de membri, aşa cum o dorim noi, decât dacă prima etapă de extindere va reprezenta un exemplu pentru etapele următoare”. 

*

Şeful diplomaţiei poloneze, Bronislaw Geremek, a declarat, la rândul său, că se opune transformării Uniunii Europene într-o federaţie, aşa cum a propus ministrul german de Externe, Joschka Fischer, argumentând că “această propunere este contrară modului de a gândi al ţărilor candidate, care tocmai şi-au recâştigat independenţa şi suveranitatea. Ea nu coincide nici cu ambiţiile Marii Britanii sau ale ţărilor scandinave”. 

În schimb, ministrul polonez şi-a exprimat satisfacţia faţă de declaraţiile lui Fischer referitoare la şansa unică oferită de extinderea UE şi la rolul preponederent al Poloniei în acest proces. 

*

Parlamentul European, reunit în sesiune lunară la Strasbourg, a salutat ideea înfiinţării unei Federaţii Europene, lansată recent de ministrul german de externe, Joschka Fischer.

“Esenţialul este să vorbim nu numai de o extindere a UE, dar şi de o adâncire” a sa, a declarat presei preşedintele comisiei constituţionale din PE, socialistul italian Giorgio Napolitano.

Eurodeputatul german Hans-Gert Pottering, preşedinte al grupului de centru-dreapta, majoritar în Parlamentul European, a salutat la rândul său "viziunea clară" a şefului diplomaţiei germane asupra viitorului Europei, deşi s-a arătat surprins de iniţiativa înfiinţării unui parlament bicameral.

Parlamentarul german a precizat, de asemenea, că susţine propunerea lansată de grupul ecologist al Parlamentului European privind invitarea d-lui Joschka Fischer (ecologist), la Parlamentul European pentru a prezenta viziunea sa asupra viitorului Uniunii Europene.

Eurodeputaţii francezi au apreciat că ideea lui Fischer ar trebui avută în vedere în cel de-al doilea semestru al acestui an, când Franţa va prelua preşedinţia Uniunii Europerne, pentru a putea realiza reformele instituţionale ale Uniunii negociate în cadrul Conferinţei Interguvernamentale.

. 

*

Portugalia, care deţine în prezent preşedinţia semestrială a Uniunii Europene, şi-a exprimat reticenţa faţă de propunerile făcute de ministrul german de Externe, Joschka Fischer, în privinţa creării unei Federaţii europene. 

“Portugalia nu se regăseşte în modelul federal”, a declarat, la Bruxelles, secretarul de stat în Ministerul portughez al Afacerilor Externe, Francisco Seixas da Costa. “Totuşi, este evident că în propunerile lui Fischer există elemente extrem de interesante, între care, de pildă, asocierea parlamentelor naţionale la procesul comunitar”, a declarat adjunctul şefului diplomaţiei portugheze, adăugând: “Nu ne temem să intervenim într-o dezbatere referitoare la federalism şi nu considerăm tabu sau ca fiind nepatriotic să participăm la o asemenea dezbatere”. 

 

3. Reuniunea ministerială a UEO de la Oporto

În zilele de 15 şi 16 mai a.c., în localitatea Oporto, din Portugalia, s-a desfăşurat Consiliul Ministerial al Uniunii Europei Occidentale (UEO), la care au participat miniştrii de externe şi ai apărării reprezentând ţările membre ale UEO şi ţările cu statut de parteneri asociaţi la organizaţie.

Franţa, care va prelua în iulie preşedinţia semestrială a Uniunii Europene, conform principiului rotaţiei, doreşte ca transferul funcţiilor Uniunii Europei Occidentale către UE să fie realizat până la sfârşitul anului 2000.

Transformarea UEO, a precizat ministrul francez al apărării prezent la reuniunea Consiliului Ministerial al UEO de la Oporto, va avea loc însă treptat, urmând ca Adunarea Parlamentară şi Consiliul Politic ale acestei organizaţii militare europene să funcţioneze în continuare.

Cele două organisme ale UEO vor asigura respectarea Tratatului de la Bruxelles din 1948 privind sprijinul militar reciproc între statele membre ale organizaţiei şi vor reprezenta pentru statele membre şi membre asociate “un cadru de dialog”, în condiţiile în care această organizaţie militară europeană depăşeşte cadrele UE, incluzând mai multe state europene.

Ministrul francez al apărării a precizat că reuniunile ministeriale ale UEO vor fi organizate la nivel de delegaţii mai restrânse şi pe durata unei singure zile. Tematica va fi de asemenea mai concisă. Următoarea reuniune a Consiliului ministerial al UEO va avea loc în luna noiembrie, la Marseille.

S-a confirmat, de asemenea, propunerea guvernului de la Paris şi a celui de la Londra privind înfiinţarea unei structuri provizorii care să servească drept organ consultativ în probleme de apărare şi securitate europeană şi care să implice participarea, alături de cele 15 state membre ale UE, a statelor candidate la aderarea la UE.

În cadrul acestei structuri se va crea şi o substructură care să permită participarea celor şase state membre asociate din cadrul UEO: Norvegia, Ungaria, Islanda, Polonia, Republica Cehă şi Turcia. 

Miniştrii de externe şi ai apărării din Uniunea Europei Occidental, reuniţi la Oporto pentru participarea la Consiliul ministerial al UEO, au anunţat că susţin transferul funcţiilor acestei organizaţii către Uniunea Europeană, cu precizarea că articolul V al Tratatului de la Bruxelles va fi menţinut.

Secretarul general al UEO, Javier Solana, Înaltul reprezentant al Uniunii în probleme de politică externă şi securitate comună (PESC), a declarat, în cadrul conferinţei de presă finale, că organizaţia, singura cu competenţe în domeniul apărării, îşi va menţine statutul de “gardian al Tratatului de la Bruxelles, care garantează apărarea colectivă a celor zece state membre” (articolul V).

Transferul funcţiilor UEO către UE va trebui realizat însă într-o “formă ordonată”, ceea ce, în opinia lui Solana, implică faptul că data acestei tranziţii nu poate fi stabilită.

Secretarul general a infirmat astfel indirect faptul că transferul ar fi posibil până la sfârşitul acestui an, cum anunţase ministrul francez al apărării, Alain Richard.

La rândul său, ministrul portughez de externe, Jaime Gama, a cărui ţară deţine în acest semestru preşedinţia UEO şi a UE, a afirmat că “UEO îşi va menţine funcţia de suport şi simbol în problemele de securitate şi apărare europeană”. Gama a precizat că organismele care vor supravieţui transferului către UE a atribuţiilor UEO vor fi Adunarea Parlamentară a UEO, stabilită prin Tratatul de la Bruxelles, Consiliul ministerial, precum şi funcţia de secretar general.

Miniştrii UEO prezenţi la Consiliul ministerial au salutat, de asemenea, iniţiativa UE de a invita statele Organizaţiei Tratatului Atlanticului de Nord care nu sunt membre ale UE şi ţările europene care negociază pentru aderarea la Uniunea Europeană, să participe la proiectul de înfiinţare a unei Apărări Europene. 

4. Conferinţa G-8 pentru lupta împotriva criminalităţii pe Internet 

În perioada 15-17 mai a.c., la Paris, au avut loc lucrările Conferinţei internaţionale a Grupului celor 8 (G-8) pentru lupta împotriva criminalităţii pe Internet şi pe reţelele informatice digitale, organizată de Ministerul de Interne al Franţei.

Într-un discurs rostit în cadrul ceremoniei de deschidere, premierul francez Lionel Jospin a explicat că “noile forme de criminalitate în societatea informaţională actuală pot fi combătute eficace prin cooperarea strânsă între state şi prin intermediul dialogului între domeniul public şi industrie”.

Noutatea conferinţei de la Paris constă în prezenţa experţilor guvernamentali şi a liderilor în domeniul informaticii, din sectorul privat, care vor analiza modalităţile de cooperare în sensul impunerii unor reglementări privind folosirea spaţiului informatic. 

La lucrări au participat reprezentanţi ai guvernelor ţărilor din G-8 (cele şapte state puternic industrializate - SUA, Canada, Japonia, Marea Britanie, Franţa, Germania, Italia – plus Rusia) şi ai celor mai mari trusturi mondiale în domeniu. 

Conferinţa, coprezidată de Japonia (preşedinte în exerciţiu al G-8) şi Franţa, nu s-a axat pe decizii concrete, ci a creat un cadru de activitate pentru eventualele decizii ale summitului din iulie de la Okinawa (Japonia).

 

5. Noul cabinet sloven 

Noul premier sloven, Andrej Bajuk, a prezentat, luni 15 mai a.c., lista Cabinetului său de centru-dreapta, capabil, după cum afirmă acesta, să accelereze integrarea Sloveniei în Uniunea Europeană şi în NATO. 

Acest guvern îl înlocuieşte pe cel de centru-stînga, condus de Janez Drnovsek, înlăturat la 8 aprilie, după un vot negativ al Parlamentului în privinţa unui proiect de remaniere. Bajuk a precizat că va deţine provizoriu portofoliul Finanţelor. 

În cadrul noului cabinet, care urmează să fie aprobat de Parlament, Lojze Peterle (SLS-SKD-Partidul Poporului sloven) va deţine funcţia de ministru al Afacerilor Externe, iar Janez Jansa (Partidul Social-Democrat, SDS) pe aceea de ministru al Apărării. 

Bajuk a insistat în privinţa dorinţei sale ca această schimbare de guvern să nu determine o încetinire a negocierilor în curs în vederea aderării ţării sale la UE şi la NATO. El a anunţat crearea unui post de ministru fără portofoliu, ministrul respectiv fiind însărcinat, în special cu armonizarea legislaţiei naţionale cu aceea a UE. Noul său Cabinet este alcătuit din 17 membri: şapte ai SLS-SKD, cinci SDS şi cinci independenţi. 

Lista membrilor noului Cabinet: Prim-ministru şi ministru al Finanţelor: Andrej Bajuk (SLS-SKD) 

Miniştri: Afacerile Externe:Lojze Peterle (SLS-SKD) 

Apărare: Janez Jansa (SDS) 

Interne:Peter Jambrek (independent) 

Justiţie: Barbara Brezigar (independent) 

Muncă, Familie şi Afaceri Sociale: Miha Brejici (SDS) 

Învăţămînt: Lovro Sturm (independent) 

Relaţii Economice şi Dezvoltare: Marjan Senjur (independent) 

Agricultură, Păduri şi Alimentaţie: Ciril Smrkolj (SLS-SKD) 

Sănătate:Andrej Brucan (SDS) 

Cultură: Rudi Seligo (SDS) 

Economie: Joze Zagozen (SDS) 

Turism şi Artizanat: Janko Razgorsek (SLS-SKD) 

Ştiinţă şi Tehnologie: Lojze Marincek (SLS-SKD) 

Mediu Înconjurător şi Amenajare teritorială: Andrej Umek (SLS-SKD) 

Transporturi şi Comunicaţii: Anton Bergauer (SLS-SKD) 

ministru fără portofoliu: Tone Jerovsek (indepedent). 

 

6. Conflictul din Orientul Mijlociu

Comandantul trupelor israeliene din Cisiordania a ameninţat, luni 15 mai a.c., cu un atac aerian asupra cartierului general al preşedintelui Yasser Arafat, pentru a obţine încetarea tirurilor forţelor de poliţie palestiniene asupra comandamentului trupelor israeliene, situat lângă Ramallah. 

Ameninţarea a fost formulată în cursul întâlnirii desfăşurate între generalul de brigadă Shlomo Oren şi mai mulţi oficiali palestinieni, după ce comandamentul trupelor israeliene a fost supus unor intense tiruri de arme automate de către forţele de poliţie palestiniene. Generalul a ordonat survolarea cartierului general al preşedintelui Yasser Arafat de către elicoptere de luptă israeliene de tip “Cobra”. 

Autoritatea Palestiniană a protestat în mod oficial pe lângă Guvernul israelian în legătură cu aceste ameninţări şi cu demonstraţiile de forţă ale elicopterelor de război israeliene. În scrisoarea remisă autorităţilor israeliene, întreaga responsabilitate pentru incidentele ce au avut loc a fost atribuită părţii israeliene. 

Ciocnirile armate au fost generate de represiunea sângeroasă declanşată de trupele israeliene împotriva manifestaţiilor de stradă organizate de tinerii activişti palestinieni. Manifestaţiile erau îndreptate împotriva festivităţilor pentru marcarea celei de a 52-a aniversări a creării statului israelian, eveniment pe care palestinienii îl consideră drept cea mai “neagră” pagină din istoria lor. În cursul represiunii respective, cinci tineri palestinieni au fost ucişi şi câteva sute răniţi. 

Premierul israelian, Ehud Barak, a declarat că să-şi anulat vizita programată să înceapă la 21 mai a.c. în Statele Unite, din cauza situaţiei interne şi regionale. 

El a justificat această amânare prin faptul că există “tensiuni în Liban şi necesitatea de a se afla în regiune, ţinând cont de situaţia din teritoriile palestiniene”. 

O sursă sursă apropiată mediilor guvernamentale a precizat că, pe de altă parte, prim-ministrul are nevoie de timp şi pentru a rezolva actuala criză din cadrul coaliţiei aflate la putere. Majoritatea coaliţiei aflate la guvernare în Israel trece printr-una dintre cele mai grave crize de la constituirea sa, cu zece luni în urmă. 

În Libanul de Sud, Hezbollahul şiit şi-a multiplicat atacurile, provocând moartea şi rănirea mai multor persoane în cursul bombardamentelor, într-un moment în care armata israeliană începe pregătirile de retragere din Libanul de Sud. Situaţia este la fel de tensionată şi în Cisiordania şi Gaza, unde palestinienii au anunţat că urmează “două zile de mânie”, în semn de solidaritate cu cei 1.600 de prizonieri palestinieni deţinuţi în statul evreu.

Forţele israeliene desfăşurate în Cisiordania şi Fâşia Gaza au intrat în stare de alertă, pentru a preveni violenţele ce ar putea fi înregistrate în aceste zile. Armata a adus întăriri şi a pregătit tancuri şi elicoptere de luptă, pentru a face faţă eventualelor izbucniri de violenţă din partea celor care-şi manifestă solidaritatea cu deţinuţii palestinieni din închisorile israeliene. Militarii au primit dispoziţii ferme de a riposta cu muniţie de război la tirurile provenind din tabăra palestiniană. 

Clubul deţinutilor palestinieni, mişcare asociată Fatah-ului, partidul preşedintelui palestinian Yasser Arafat, şi Comitetul Naţional de solidaritate cu deţinutii i-au chemat pe palestinienii din Cisiordania şi pe cei din Fâşia Gaza să-şi manifeste solidaritatea cu deţinuţii. 

Israelul a informat autorităţile palestiniene, că nu are în vedere să elibereze un nou grup de deţinuţi palestinieni, deoarece acest lucru ar duce la redefinirea termenului de “deţinuţi cu mâinile pătate de sânge israelian”. Această categorie de deţinuţi îi reprezintă pe autorii atentatelor antiisraeliene, a căror eliberare din închisori este refuzată de statul evreu.

 

7. Tratatul cu privire la frontiera dintre Republica Moldova şi Ucraina

Parlamentul de la Chişinău a refuzat, vineri 19 mai a.c., după ce i-a audiat timp de două ore pe miniştrii de Externe şi de Interne şi pe şeful vămilor, să ratifice Tratatul cu privire la frontiera dintre Republica Moldova şi Ucraina. 

Problema nu o reprezintă, de fapt, textul tratatului, ci protocolul adiţional, prin care Republica Moldova a cedat Ucrainei 18 hectare din terenurile satului moldovenesc Palanca. În această suprafaţă intră şi o porţiune de şosea de aproape opt kilometri, foarte importantă pentru Kiev, deoarece leagă oraşele Odessa şi Reni. 

Protocolul precizează că “pe sectorul transmis nu se va efectua controlul de frontieră, vamal sau alt tip de control, iar paza şi escortarea mărfurilor ucrainene supuse accizelor, care circulă de la şi până la punctul internaţional Maiaki-Palanca-Udobnoe, se realizează de către unităţile corespunzătoare ale organelor competente ale Ucrainei”. 

Ucraina a obţinut acest teren într-un mod original. În decembrie 1997, Ucraina şi-a mutat cu 100 de metri graniţa în interiorul teritoriului moldovenesc, pentru a împiedica construirea cheiului terminalului pertrolier de la Giurgiuleşti. Pentru că aveau nevoie de acest terminal, autorităţile de la Chişinău au acceptat să cedeze terenurile de la Palanca în schimbul celor 100 de metri de teren pe care Ucraina şi-l asumase. 

Deputaţii de centru-dreapta au refuzat categoric să ratifice tratatul, afirmând că, potrivit Constituţiei, orice cedare de teritoriu trebuie făcută în baza unui referendum. Comuniştii sprijină, însă, actuala formă a tratatului, iar deputaţii au decis să reia discuţiile într-o şedinţă viitoare, la care să participe şi preşedintele şi premierul Republicii Moldova.

 

8. Referendum în Italia 

Italienii au fost chemaţi la vot, duminică 21 mai a.c., pentru a se pronunţa în privinţa unei serii de şapte referendumuri, cel mai important referindu-se la abrogarea principiului proporţionalităţii la alegerile legislative. 

Pentru ca un referendum să fie validat, este necesar ca “50 % plus unu” dintre cei 49 de milioane de alegătorii înscrişi pe listele electorale să participe la vot. Din 1997, toate referendumurile au eşuat din cauza neparticipării la urne. 

Numeroase partide politice, printre care Forza Italia (FI, centru-deapta) a lui Silvio Berlusconi, comuniştii şi partidele mici democrat-creştine au chemat populaţia să absenteze de la vot. Succesul referendumului privind revizuirea legii electorale este susţinut de radicalii (dreapta) fostului comisar european Emma Benino (din iniţiativa căruia s-a cerut organizarea referndumului), Democraţii de Stânga (DS, social-democrat, fost PCI), democraţi (formaţiune de centru-stânga creată de actualul preşedinte al Comisiei Europene, Romano Prodi), ecologişti şi mişcarea post-fascistă Alianţa Naţională. 

Partidele politice nu sunt de acord nici în privinţa celorlalte referendumuri, care prevăd modificarea legii privind rambursarea cheltuielilor electorale, alegerea magistraţilor (trei referendumuri referitoare la magistratură), facilitarea procedurilor de concediere a salariaţilor şi cel referitor la cotizaţiile sindicale, fiind propus ca ele să devină facultative.

Primele date comunicate în legătură cu rata definitivă de participare la vot în cadrul celor şapte referendumuri organizate în Italia, au confirmat eşecul acestui scrutin, a anunţat, luni 22 mai a.c., Ministerul italian de Interne. 

Potrivit cifrelor oficiale, toate referendumurile au eşuat din cauza lipsei unui număr suficient de alegători pentru a putea fi validate. Potrivit Ministerului de Interne, la referendumuri au participat între 30,5 % şi 31,1 % dintre alegători, ceea ce înseamnă că numai un alegător din trei a mers la urne. Potrivit institutului Abacus, rata de participare a fost de 32,8 %. 

Principalul referendum propunea să se renunţe la principiul proporţionalităţii în alegerile legislative. Potrivit estimărilor, răspunsul “da” în cazul acestui referendum a prevalat în proporţie de 84,3 % din sufragiile exprimate, dar, la fel ca celelalte, acest referendum nu a mobilizat decât circa 30 % dintre alegători. 

Celelalte chestiuni asupra cărora electoratul a fost chemat să se pronunţe se refereau la cariera magistraţilor, la condiţiile de concediere a salariaţilor sau la finanţarea partidelor politice în campaniile electorale. 

Liderul opoziţiei de dreapta, Silvio Berlusconi, care a făcut campanie în favoarea absenteismului, şi-a exprimat “marea satisfacţie” faţă de eşecul referendumurilor. El a cerut demisia Guvernului lui Giuliano Amato şi formarea unui guvern de tehnocraţi, pentru a adopta “o reformă electorală după modelul german”. 

Pietro Folena, numărul doi în cadrul partidului Democraţii de Stînga (social-democrat), principala formaţiune a majorităţii de centru-stânga, care pledase în favoarea abrogării principiului proporţionalităţii în alegerile legislative, a afirmat, la rândul său, că rezultatul referendumurilor “nu va avea absolut nici o consecinţă” asupra Guvernului. 

Reforma instituţiilor este acum de competenţa Parlamentului, dar e puţin probabil ca deputaţii să adopte o nouă lege electorală până la încheierea actualei legislaturi, prevăzute pentru primăvara anului 2001.

 

9. Acordul încheiat la Conferinţa de revizuire a Tratatului 

de Neproliferare Nucleară

Conferinţa de la New York, consacrată revizuirii Tratatului de Neproliferare Nucleară (TNP), s-a încheiat sâmbătă 20 mai a.c., după o lună de negocieri, printr-un acord în care cele cinci mari puteri îşi iau angajamentul să elimine în totalitate arsenalele nucleare de care dispun. 

În declaraţia finală, cele cinci state - Statele Unite, Rusia, Marea Britanie, Franţa şi China - se angajează să ia un număr de măsuri în vederea dezarmării, care vor putea fi verificate până la viitoarea conferinţă prevăzută pentru anul 2005. 

Declaraţia, adoptată prin consens de toate cele 187 de state semnatare ale tratatului, deplânge efectuarea de către India şi Pakistan a unui număr de 11 teste nucleare în anul 1998. India, Pakistanul şi Israelul sunt numite în declaraţie “ţări nucleare de facto” şi li se cere, alături de Cuba, să adere la tratat. 

Cele cinci mari puteri nucleare ale lumii şi-au luat angajamentul să distrugă toate cele 35.000 de arme nucleare pe care le deţin. 

Acordul, deşi nu este însoţit de un calendar, este fără precedent în istoria de 55 de ani a înarmării nucleare, fiind pentru prima dată când marile puteri se pun de acord în favoarea distrugerii arsenalelor lor de acest tip. 

Obţinut prin consensul tuturor celor 187 de state membre ale Tratatului de Neproliferare Nucleară, tratatul a fost blocat timp de o zi de către delegaţia Irakului, în urma unei dispute cu Statele Unite. După 24 de ore de discuţii cu delegaţia irakiană, unul dintre negociatori, canadianul Christopher Westdal, a anunţat încheierea acordului. 

Principalul câştig al acordului este “angajamentul fără echivoc al statelor nucleare pentru realizarea unei eliminări totale a arsenalelor lor nucleare”. 

Printre prevederile acordului se numără reducerea unilaterală a arsenalelor, eliminarea armelor tactice, reducerea nivelului de alertare a rachetelor şi o mai mare transparenţă. 

“Rezultatul final al acestei conferinţe depăşeşte, într-adevăr, aşteptările noastre, încurcă aşteptările scepticilor şi ne oferă multe speranţe şi satisfacţii”, a spus Westdal. 

În total 187 de ţări au semnat Tratatul de Neproliferare Nucleară, doar patru refuzând acest lucru: trei ţări nucleare de facto - India, Pakistanul şi Israelul -, plus Cuba. 

Ţările arabe au încercat să arate cu degetul spre Israel, în timp ce Statele Unite au invocat, cazul Irakului, care nu acceptă controalele internaţionale dar, datorită presiunii exercitate de toate celelalte ţări prezente la reuniune, s-a ajuns la o formulă de compromis. 

Potrivit formulei găsite, “conferinţa reafirmă importanţa unei cooperări depline între Irak şi AIEA, cu respectarea obligaţiilor sale”; AIEA (Agenţia Internaţională pentru Energie Atomică), este organismul însărcinat cu verificarea scopului pentru care sunt utilizate instalaţiile nucleare civile. 

Conferinţa “reafirmă importanţa aderării Israelului la TNP şi a plasării tuturor instalaţiilor sale nucleare sub garanţiile AIEA”. India şi Pakistanul sunt chemate, de asemenea, să adere la TNP, în calitate de state ne-nucleare.

Principalele puncte ale acordului sunt următoarele: 

Capitolul dezarmare nucleară: 

- angajamentul lipsit de echivoc al statelor nucleare de a realiza eliminarea totală a arsenalelor lor nucleare; 

- eforturi unilaterale în vederea reducerii arsenalelor nucleare; 

- o transparenţă mai mare a programelor nucleare; 

- o nouă reducere a stocurilor de arme tactice; 

- reducerea “statutului operaţional al armelor nucleare” (scăderea nivelurilor de alertă şi a ogivelor care pot fi amplasate pe rachete); 

- reducerea susţinută a armelor strategice de care dispun Franţa, Marea Britanie şi China; 

- negocierea în următorii cinci ani a unui tratat de interzicere a materiilor fisionabile din componenţa armamentelor; 

- un moratoriu pe perioada premergătoare intrării în vigoare a tratatului de interzicere a testelor nucleare. 

- stabilirea unui organism însărcinat cu dezarmarea nucleară, în cadrul Conferinţei de la Geneva. 

Capitolul neproliferare: 

- s-a exprimat dezamăgirea pentru testele nucleare indiene şi pakistaneze; 

- s-a aprobat Rezoluţia 1172 a Consiliului de Securitate care prevede interzicerea dezvoltării sau amplasării de noi arme nucleare, de rachete sau materiale fisionabile, precum şi a testelor; 

- s-a aprobat declararea drept zone denuclearizate a Orientului Apropiat şi a Asiei de Sud; 

- se solicită ameliorarea transparenţei, făcându-se apel în acest sens la cele patru state nesemnatare. 

Capitolul cooperare nucleară: 

- s-a reafirmat dreptul ţărilor membre la o tehnologie a păcii; 

- se interzice cooperarea cu ţările care nu fac parte din TNP; 

- se solicită garanţii înainte de stabilirea oricărei cooperări nucleare.

 

10. Relaţiile diplomatice dintre China şi Statele Unite

Camera Reprezentanţilor din Statele Unite a început analizarea unui proiect de lege referitor la normalizarea, pe baze permanente, a relaţiilor comerciale cu China, la 20 de ani după stabilirea primelor relaţii diplomatice între cele două părţi. 

Proiectul de lege privind normalizarea permanentă a relaţiilor comerciale dintre Statele Unite şi China, este dezbătut de Camera Reprezentanţilor, şi decurge din amendamentul Jackson-Vanik, una din relicvele războiului rece. 

Acest amendament la legislaţia comercială, adoptat în 1974, reflectă neliniştea Congresului faţă de restricţiile impuse de puterea sovietică emigraţiei evreilor. 

Textul îi permite preşedintelui să condiţioneze acordarea Clauzei naţiunii celei mai favorizate (Normal Trade Relations - NTR) pentru ţările comuniste sau ţările care nu au economie de piaţă, în cazul în care consideră că acordarea acestui statut permite promovarea emigrării libere. Preşedintele poate prelungi acest statut pentru un an, informând Congresul asupra acestei intenţii înaintea datei de 3 iunie a.c. 

După normalizarea, în 1979, a relaţiilor dintre China şi Statele Unite, cele două ţări au încheiat un acord comercial care a intrat în vigoare în data de 1 februarie 1980, dar preşedintele Jimmy Carter nu a fost în măsură să decidă dacă Beijingul îşi respectă integral obligaţiile ce decurg din amendamentul Jackson-Vanik în ceea ce priveşte libera emigrare. Astfel, el a decis reînnoirea anuală, după dezbaterea Congresului asupra situaţiei drepturilor omului. De atunci, Congresul a prelungit în fiecare an clauza, chiar şi după masacrul din Piaţa Tien An Men, din 1989. 

În prezent, Statele Unite acordă această clauză cu titlu permanent pentru 160 de ţări, printre care se numără şi Iranul, Irakul şi Libia. Singurele state care nu beneficiază de clauză sunt Afganistanul, Cuba, Laosul, Coreea de Nord, Iugoslavia şi Vietnamul. 

O scurtă cronologie a acestor relaţii se prezintă în felul următor: 

- 1979 - La 1 ianuarie sunt stabilite relaţiile diplomatice bilaterale, iar Statele Unite se angajează să nu păstreze decât legături neoficiale cu Taiwanul. Preşedintele chinez Deng Xiaoping devine primul lider chinez care efectuează o vizită oficială în Statele Unite (28 ianuarie - 5 februarie). 

- 1984 - Vizita în China a preşedintelui american Ronald Reagan. 

- 1985 - Vizita oficială în Statele Unite a preşedintelui chinez Li Xiannian. 

- 1989 - Vizita în China a preşedintelui George Bush. Reprimarea, în luna iunie, la Beijing, a mişcărilor democratice provoacă o răcire a relaţiilor bilaterale, în special după sancţiunile impuse de Statele Unite asupra vânzărilor de armament şi cooperarea în domeniul energiei nucleare. 

- 1993 - Preşedinţii Jiang Zemin şi Bill Clinton se întâlnesc la Seattle, în timpul summitului Forumului Economic al ţărilor din regiunea Asia-Pacific. 

- 1994 - Preşedintele Bill Clinton renunţă la condiţionarea acordării Clauzei Naţiunii celei mai favorizate de progresele înregistrate în China în domeniul respectării drepturilor omului. 

- 1996 - China desfăşoară manevre militare de intimidare în apropierea Strâmtorii Taiwanului, înaintea primelor alegeri prezidenţiale democratice din insulă, iar Statele Unite deplasează în reigune două port-avioane. 

- 1997 - Preşedintele Jiang Zemin vizitează Statele Unite, iar cele două ţări decid să-şi reia cooperarea în domeniul nuclear. 

- 1998 - Bill Clinton efectuează în China prima vizită a unui preşedinte american după masacrul din Piaţa Tien An Men. 

- 1999 - Statele Unite şi China semnează, în luna aprilie, un acord comercial care deschide accesul pe pieţele chineze ale unor produse americane. În mai, bombardarea de către NATO a ambasadei chineze la Belgrad provoacă suspendarea contactelor militare dintre Beijing şi Washington, precum şi dialogul în domeniile drepturilor omului, dezarmării şi relaţiilor comerciale. 

În data de 25 mai, Congresul american publică raportul privind furturile de secrete nucleare de către China, iar în luna iulie Camera Reprezentanţilor aprobă prelungirea cu un an a privilegiilor comerciale acordate Chinei. 

În luna septembrie, la Beijing sunt reluate discuţiile privind aderarea Chinei la Organizaţia Mondială pentru Comerţ, după o întrevedere avută de preşedinţii Bill Clinton şi Jiang Zemin în Noua Zeelandă. 

La 15 noiembrie, la Beijing este semnat un acord bilateral care deschide calea aderării Chinei la OMC. 

- 2000 - Tensiunile dintre China şi Statele Unite sporesc din nou, cu ocazia alegerilor prezidenţiale din Taiwan, Beijingul avertizând Washingtonul asupra vânzărilor de armament ultramodern către Taiwan, iar Statele Unite avertizând China asupra consecinţelor recurgerii la forţă împotriva Taiwanului. 

În aprilie, mii de manifestanţi ai puternicei centrale sindicale AFL-CIO solicită să nu se acorde Chinei “un cec în alb” prin aprobarea relaţiilor comerciale permanente fără garanţii privind respectarea drepturilor omului. 

În mai, Camera Reprezentanţilor va analiza un proiect de lege privind normalizarea, pe baze permanente, a relaţiilor comerciale dintre cele două ţări.

